ԱՐՏԱՇԱՏ ՀԱՄԱՅՆՔԻ ՂԵԿԱՎԱՐ ԿԱՌԼԵՆ ՄԿՐՏՉՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ` ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՀԱՄԱԿԱՐԳԻ ՆԵՐԴՐՄԱՆ ՕՐՎԱ ԱՌԹԻՎ

Ջերմորեն շնորհավորում եմ Տեղական ինքնակառավարման մարմինների բոլոր ներկայացուցիչներին, համայնքի ավագանու անդամներին, համայնքային ծառայողներին, համայնքապետարանի և համայնքային ենթակայության կազմակերպությունների աշխատակիցներին, վարչական շրջանների ղեկավարներին, համայնքի բնակիչներին՝ Հայաստանի Հանրապետությունում տեղական ինքնակառավարման համակարգի ներդրման 27-ամյակի առթիվ:

ՏԻՄ համակարգը ձևավորվել է 1996 թվականի նոյեմբերի 10-ին, անցել կայացման երկար ու դժվարին ճանապարհ:

Իրականացնելով համայնքի կառավարման կարևոր գործառույթը՝ տեղական ինքնակառավարման մարմինները հանդես են գալիս բարդ ու պատվավոր առաքելությամբ՝ լինել պետության և քաղաքացու կապող օղակը, քաղաքացիական հասարակության ձևավորման կարևոր ինստիտուտներից մեկը՝ իր լիազորությունների շրջանակներում արդյունավետ լուծելով տեղական նշանակության հարցերը բնակչության համար, քաղաքացու ձայնը բարձրացնելով տարբեր օղակներում:

Լինելով հասարակության հետ շփման անմիջական օղակը՝ տեղական ինքնակառավարման համակարգի աշխատակիցները կրում են համայնքի բնականոն գործունեության ապահովման ամբողջ պատասխանատվությունը, լավագույնս գիտեն համայնքի խնդիրները:

Ողջունելի է, որ տեղական ինքնակառավարման համակարգի կատարելագործման, համայնքներում ծառայությունների արդյունավետության բարձրացման հետ կապված հարցերը գտնվում են ՀՀ կառավարության ուշադրության կենտրոնում, ինչի համար հայտնում եմ բոլորիս երախտագիտությունը:

Համակարգի արդյունավետության բարձրացմանը մեծապես նպաստեցին իրականացված վարչատարածքային բարեփոխումները: Համայնքների խոշորացման գործընթացով պայմանավորված՝ ՏԻՄ համակարգը կարևոր բարեփոխումների փուլ թևակոխեց, ինչը թույլ է տալիս վեր հանել համայնքային բազում, տարիներով լուծման կարոտ խնդիրներ և ի նպաստ համայնքի ու նրա բնակչի լուծումներ տալ:

Արտաշատ խոշորացված համայնքում վերջին երկու տարում կառավարության համաֆինանսավորմամբ մեծածավալ սուբվենցիոն ծրագրեր են իրականացվում, բարեկարգվում են ճանապարհներ, նախակրթական հաստատություններ, մշակույթի օջախներ: Աստիճանական լուծում է տրվում կենսական նշանակության մի հարցի՝ ոռոգման համակարգի արդիականացմանը, ինչը նպաստում է, որ հողագործը չբախվի խնդիրների: Արդյունքում բոլորս ականատեսն ենք լինում համաչափ ու կայուն զարգացող համայնքի:

Ոգևորիչ է նաև, որ մեր քաղաքացիներն այսօր ձգտում են առավել ակտիվ մասնակցություն ունենալ համայնքային որոշումների կայացմանն ու ծրագրերի կյանքի կոչմանը: Դա համայնքում մասնակցային կառավարման ձևավորմանն ու տեղական ինքնակառավարման ինստիտուտի արդյունավետությանն ուղղված կարևորագույն խթան է և մեր պետության զարգացման լավագույն գրավականներից մեկը:

Համոզված եմ, որ մեր երկրում տեղական ինքնակառավարման դերն ու նշանակությունը տարեցտարի ավելի է մեծանալու՝ որպես քաղաքացիական հասարակության կայացման և ժողովրդավարության ամրապնդման լավագույն ապացույց:

Վերստին շնորհավորում եմ բոլորիս այս կարևոր օրվա առթիվ` մաղթելով խաղաղություն ու բարեկեցություն մեր երկրին, ստեղծագործ ու բարի աշխատանք բոլորիս՝ հանուն ավելի բարեկեցիկ հասարակության, ավելի կայացած համայնքի ու պետության: